LT Europos Sąjungos oficialusis leidinys C 333/8

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2015/C 333/07)

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1).

BENDRASIS DOKUMENTAS

Tarybos reglamentas (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

„ALHEIRA DE MIRANDELA“

ES Nr.: PT-PGI-0005–0864–10.3.2011

SGN ( X ) SKVN ( )

1. Pavadinimas

„Alheira de Mirandela“

2. Valstybė narė arba trečioji šalis

Portugalija

3. Žemės ūkio produkto arba maisto produkto aprašymas

3.1. Produkto rūšis

1.2 klasė. Mėsos produktai (virti, sūdyti, rūkyti ir kt.)

3.2. Produkto, kurio pavadinimas nurodytas 1 punkte, aprašymas

„Alheira de Mirandela“ – tradicinė rūkyta pasagos formos cilindrinė dešra, kimšta smulkiagrūde, su gumulėliais mase, kurioje matomi maži susmulkintos mėsos gabalėliai. Masė kemšama į natūralias sūdytas karvės žarnas, kurių galai užrišami medvilniniu siūlu.

Produktui būdingos šios savybės:

Fizinės ir cheminės savybės

Dešros ilgis – apytiksliai 20–25 cm. Ji yra įvairių geltonai kaštoninės spalvos atspalvių.

Skersmuo– 2–3 mm

Svoris– 150–200 g

Baltymai– daugiau nei 14 %

Drėgnis– mažiau kaip 50 %

Riebalai– mažiau kaip 18 %

Juslinės ir juslinės savybės

Aromatas– lengvas dūmo

Skonis– lengvo dūmo, sodraus ir aštraus alyvuogių aliejaus, iš pagardų dominuoja česnakas.

Tekstūra– nevienoda, matomi susmulkintos mėsos gabalėliai.

3.3. Žaliavos (taikoma tik perdirbtiems produktams)

Dešrai „Alheira de Mirandela“ gaminti naudojamos šios žaliavos:

Kiauliena

„Alheira de Mirandela“ gamybai naudojama grynaveislių „Bísaro“ arba šią veislę kryžminant su veislių „Landrace“, „Large white“, „Duroc“ ir „Pietrain“ kiaulėmis gautų veislių (su sąlyga, kad jos turi 50 % „Bísaro“ kraujo) visa kiaulės skerdena. Nenaudojami tik vidaus organai.

Paukštiena

Vištiena naudojama norint pagerinti sultinį, vėliau jos įmaišoma į dešros masę. Galima naudoti visos skerdenos dalių mėsą, išskyrus vidaus organus.

Sumedžiota paukštiena ir žvėriena (pasirinktinai)

Galima naudoti antieną, kurapkieną, triušieną, zuikieną arba fazanieną.

Mėsos sultinys

Prieskoniais pagardinta mėsa troškinama vandenyje, kol pagaminamas sultinys, vietos žmonių vadinamu „calda“: jis labai aromatingas ir turtingas baltymų. Jis naudojamas kaip duonos mirkalas, taigi pagaminama drėgna, labai skani ir aromatinga masė.

Regiono kvietinė duona

Duona supjaustoma riekėmis ir pamerkiama į sultinį. Ji mirksta nustatytą laiką, paprastai ne trumpiau kaip 48 valandas, tada ją galima naudoti.

Ši duona – tradicinė regiono kvietinė duona, kepama iš kvietinių miltų (duonai kepti skirtų 55 tipo kvietinių miltų), kepalėlis apvalus, sveria apytikriai 1,5 kg; duona yra išskirtinė dėl ilgo kepimo proceso, nes naudojama labai mažai mielių arba jos visai nenaudojamos.

Alyvuogių aliejus

Naudojamas SKVN „Trás-os-Montes“ alyvuogių arba panašių juslinių savybių alyvuogių aliejus. Būtent šviežių vaisių aromato ir skonio su kartkartėmis juntamu migdolų aromatu alyvuogių aliejus, kuris pasižymi saldumo, aitrumo, kartumo ir pikantiškumo poskoniais, dešrai „Alheira de Mirandela“ suteikia būdingą pikantišką skonį.

Natūrali žarna

Apvalkalas gaminamas iš sveikos, natūralios sūdytos karvės žarnos, į kurią kemšama dešros masė, o abu žarnos galai užrišami medvilniniu siūlu.

Lydyti kiaulės taukai

Pagardai

Valgomoji druska (NaCl);

Džiovintos česnako (Allium sativum L.) skiltelės, nedaigintos;

Saldžioji ir (arba) aitrioji paprika ar čili pipirai;

Mažiausia mėsos procentinė dalis – 60 %, kiauliena sudaro 10–15 %, o paukštiena – 45–50 %. Duonos procentinė dalis – 15–25 %. SKVN „Trás-os-Montes“ alyvuogių arba panašių juslinių savybių alyvuogių aliejus sudaro 4–8 %.

3.4. Pašarai (taikoma tik gyvūniniams produktams)

—

3.5. Specialūs gamybos veiksmai, atliktini nustatytoje geografinėje vietovėje

Specialūs gamybos veiksmai, atliekami nustatytoje geografinėje vietovėje: duonos raikymas, mėsos pjaustymas į gabalus ir plovimas, mėsos virimas ir smulkinimas, dešros masės paruošimas, dešros kimšimas ir rūkymas.

3.6. Specialios pjaustymo, trynimo, pakavimo ir kt. taisyklės

—

3.7. Specialios ženklinimo etiketėmis taisyklės

SGN „Alheira de Mirandela“ etiketėje turi būti nurodoma ši informacija:

„Alheira de Mirandela – IGP“ arba „Alheira de Mirandela – Indicação Geográfica Protegida“;

„Alheira de Mirandela“ logotipas.

4. Glaustas geografinės vietovės apibūdinimas

Dešra „Alheira de Mirandela“ gaminama tik Mirandelos savivaldybėje.

5. Ryšys su geografine vietove

5.1. Geografinės vietovės ypatumai

Gamtinės geografinės vietovės sąlygos tinkamos dešros „Alheira de Mirandela“ gamybai.

Būdingas klimatas: karštos ir sausos vasaros, vidutinė aukščiausia metinė temperatūra – 20 °C, labai atšiaurios žiemos, vidutinė žemiausia metinė temperatūra – 7 °C. Šios sąlygos glaudžiai susijusios su Mirandelos savivaldybei būdingų rūšių medžiais, kaip antai ąžuolais (jų mediena naudojama dešroms „Alheira de Mirandela“ rūkyti) ir alyvmedžiais (iš jų vaisių gaminamas alyvuogių aliejus).

Dešros „Alheira de Mirandela“ gamybos būdas yra susijęs su regiono kvietinės duonos, kurios nepakitusios kepimo paslaptys buvo perduodamos iš Tras os Monteso kepėjų kartos į kartą, naudojimu ir, kita vertus, vietos gyventojų sukauptomis žiniomis, kurios grindžiamos autentiškais, nepakitusiais vietos metodais, naudojamais iki šių dienų.

5.2. Produkto ypatumai

Dešra „Alheira de Mirandela“ iš kitų tos pačios kategorijos dešrų išsiskiria lengvo dūmo aromatu ir skoniu, česnako ir jose naudojamu labai pikantiško bei vaisių skonio alyvuogių aliejumi (SKVN „Trás-os-Montes“ alyvuogių arba panašių juslinių savybių alyvuogių aliejus), taip pat nevienoda dešros masės, kurioje aiškiai matomi mėsos gabaliukai, struktūra. Dešros masė smulkiagrūdė, su gumulėliais, nes į ją dedama regiono kvietinė duona, kuri gaminama iš 55 tipo kvietinių miltų, minkoma ir kepama specialiai dešroms „Alheira de Mirandela“ gaminti. Dešra „Alheira de Mirandela“ iš kitų išsiskiria spalva, skoniu ir aromatu, kurie taip pat formuojasi dėl jo jos pagardų ir rūkymo bei brandinimo laiko, t. y. apytiksliai 8 dienų.

Be to, dešra „Alheira de Mirandela“ iš kitų išsiskiria ir tuo, kad jos masė ruošiama naudojant labai aromatingą sultinį iš visos vištos ir kiaulės skerdenos (be vidaus organų), o ne iš konkrečių jų dalių, ir tuo, kad apvalkalui naudojamos sveikos, natūralios sūdytos karvės žarnos. Regiono kvietinė duona mirkoma sultinyje siekiant pagaminti drėgną, labai skanią ir aromatingą masę.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Dešra „Alheira de Mirandela“ žinoma dėl savo tekstūros ir skonio – tai dešros masės gamybos ir jos sudėtinų dalių proporcijų derinio rezultatas. Ši dešra taip pat ilgą laiką buvo viena iš mėgiamiausių regiono rudens ir žiemos laikotarpių dešrų.

Produktas gerai žinomas, ir vartotojai teikia pirmenybę dešrai „Alheira de Mirandela“, kurios savybės neatskiriamai susijusios su gamybos metodu: būtent kaip ir kokiomis proporcijomis derinamos įvairios žaliavos, ir naudojamu rūkymo metodu (dešra rūkoma apytiksliai aštuonias dienas, lėtai ir palaikant žemą temperatūrą, deginant regionui būdingos medienos – ąžuolo ir alyvmedžio – malkas). Dėl karštų ir sausų vasarų, mediena labai išdžiūsta ir tampa kompaktiška. Būtent dėl šio veiksnio dešra ji tampa kvapni ir aromatinga, taigi ir produktas įgauna autentišką lengvo dūmo kvapą.

Vietos gamybos būdai, kurie naudojami iki šių dienų, tai rankinis mėsos smulkinimas, dešros masės maišymas tokiomis proporcijomis, kokiomis iš su tradicine duona, alyvuogių aliejumi (SKVN „Trás-os-Montes“ alyvuogių arba panašių juslinių savybių alyvuogių aliejaus), česnaku ir kitais pagardais maišomos mėsos gaunama nevienoda dešros masė su ryškiu česnako ir alyvuogių aliejaus (SKVN „Trás-os-Montes“ alyvuogių arba panašių juslinių savybių alyvuogių aliejaus) skoniu, dėl kurių „Alheira de Mirandela“ išsiskiria iš kitų tos pačios kategorijos produktų.

Vienas iš pagrindinių veiksnių, produktui suteikiančių galutines ypatybes, yra plonai suraikyta tradiciškai iškepta regiono kvietinė duona, kuri išmirkoma mėsos sultinyje, nes taip duona sugeria įvairių rūšių mėsos aromatą iš sultinio ir, kai ji sumaišoma su kitomis sudėtinėmis dalimis, gaunama dešros masė yra norimos konsistencijos, skonio ir aromato.

Produkto tekstūra taip pat formuojama apvalkalui naudojant sveikas, natūralias sūdytas karvės žarnas ir kompaktiškai kemšant dešros masę.

Aiškų geografinės vietovės ir dešros „Alheira de Mirandela“ ypatybių ryšį liudija ir vietos leidiniai, kurie dar 1957 m. rašė, kad tai specialus vietos produktas, gaminamas namuose.

Geras dešros „Alheira de Mirandela“ vardas visada buvo siejamas su vietove, kurioje dešra gaminama. Tai akivaizdu iš 1960 m. gegužės 29 d. savaitraštyje „Notícias de Mirandela“ paskelbto straipsnio, kuriame pacituotas kas dvi savaites leidžiamo žemės ūkio leidinio „O CAMPO“ Nr. 4, kuriame tuomet pasmerktas tikrosios dešros „Alheira de Mirandela“ imitavimas kitose geografinėse vietovėse ir pareikšta, kad būtina užkirsti kelią piktnaudžiavimui, bei paraginta sukurti „vietos ir regiono produktų kilmės nuorodų, kurias būtina gerbti, registrą“. Šiuo klausimu minėtas leidinys rašė: „[I]š tikrųjų gaila, kad kitos vietovės piktnaudžiauja Mirandelos vardu, su juo siedamos dešras, kurios panašios į „alheira“ dešras, bet kurios neabejotinai kenkia geram jų vardui, nes jos vientisos struktūros, joms trūksta skonio ir kokybės – savybių, kurios ilgus metus mūsų vietos produktą išskirdavo iš kitų.“

Šiandien galima rasti daugybę su „Alheira de Mirandela“ dešra susijusių nuorodų ir gausybę citatų, kuriose ji siejama su Mirandelos savivaldybės virtuve ir nurodoma kaip viena iš mėgstamiausių regiono dešrų.

Dėl plačiai žinomo gero vardo, tradicijos ir skonio „Alheira de Mirandela“ yra svarbiausias savivaldybės produktas ir ši dešra visada yra vietos ir šalies restoranų meniu, taip pat jos galima paragauti per įvairius gastronomijos renginius: konkursus, prekybos muges ar maisto produktų parodas.

Nuoroda į paskelbtą specifikaciją

(Reglamento (EB) Nr. 510/2006 5 straipsnio 7 dalis)

http://www.dgadr.mamaot.pt/IMAGES/DOCS/VAL/DOP_IGP_ETG/VALOR/ALHEIRA_MIRANDELA.PDF

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.